***Comunicat de presă***

***2******6 septembrie 2025***

**ICR marchează Ziua Europeană a Limbilor în țară și în străinătate**

Ziua Europeană a Limbilor, instituită în 2001, este celebrată în fiecare an pe **26 septembrie** și marchează bogăția diversității culturale și lingvistice din Europa. Cu această ocazie au loc numeroase evenimente – de la spectacole și concerte, la jocuri muzicale, cursuri de limbi străine și conferințe – care atrag anual milioane de participanți.

Și în acest an, Institutul Cultural Român se alătură acestei celebrări printr-o serie de evenimente organizate la București și în străinătate, prin reprezentanțele sale. Departamentul EUNIC și Multilingvism al ICR, Accademia di Romania in Roma, ICR Bruxelles, ICR Budapesta, ICR Lisabona, ICR Madrid, ICR Tokyo, ICR Varșovia, ICR New York și ICR Viena marchează Ziua Europeană a Limbilor 2025 prin activități dedicate promovării multilingvismului și dialogului intercultural.

**\*\*\***

**ICR** și **EUNIC Romania** organizează pe **26 septembrie**, ora 10.00, conferința „**Multilingvismul în Europa de astăzi**”, la sediul Institutului Cultural Român din Aleea Alexandru 38.

Susțin prezentări individuale **Leonard Orban**, **Ioan Stanomir**, **Orysia Demska**, **Serafin Flunger**, **Réka Pupp** și **Alena Klimesova**. În deschidere iau cuvântul Liviu Jicman, președintele Institutului Cultural Român, și Igor Prokopchuk, ambasadorul Ucrainei în România.

Despre acest program, președintele ICR Liviu Jicman, a comentat: „Ziua Europeană a Limbilor este o inițiativă care armonizează civilizațiile europene, reduce tensiunile și potențialul de conflict printr-o mai bună cunoaștere reciprocă, sporește sentimentul de reprezentativitate și dezvoltă creativitatea. În esență, această zi clădește încrederea în `ceilalți` și întărește conștiința europeană a fiecăruia dintre noi.”

Sâmbătă, **27 septembrie,** la Institutul Cultural Român (orele 11.00-17.00) și la Institutul Italian de Cultură din București (orele 14.00-16.00), va avea loc **Târgul de Limbi & Lecții Demonstrative**, cu standuri interactive (jocuri, activități creative și prezentări de cursuri), iar **între orele 12:00 – 14:00, la ICR,** are locAtelierul pentru copii – „Desenează un cuvânt!”, cu artista Andreea Constantin Moise. La eveniment vor participa Institutul Cultural Român, British Council, Institutul Italian de Cultură, Goethe-Institut, Forumul Cultural Austriac, Institutul Cervantes, Ambasada Ucrainei, Institutul Yunus Emre, Institutul Liszt, Institutul Camões, Centrul Ceh, Institutul Francez și Ambasada Georgiei în România. În Colțul Gustărilor, fiecare institut cultural va oferi vizitatorilor din sediul ICR delicii specific bucătătiilor naționale.

Pe **26 septembrie 2025**, la sediul Reprezentanței Comisiei Europene în Republica Cehă, are loc o nouă ediție a Zilei Europene a Limbilor, organizată de EUNIC Cehia, în colaborare cu Reprezentanța Comisiei Europene și peste 20 de institute culturale, ambasade și ONG-uri partenere. **ICR Praga** participă la această manifestare în fiecare an, fiind deja o prezență constantă și activă în promovarea limbii și culturii române în spațiul ceh. La ediția din acest an, ICR Praga are un stand propriu, unde vizitatorii pot descoperi limba română prin activități interactive: cursuri demonstrative de limba română pentru începători, susținute de profesorul Nicolae Adrian Henț; conversații cu vorbitori nativi, pentru cei care cunosc deja limba; prezentarea programelor ICR Praga, cu accent pe cursurile de limba română; promovarea studierii limbii române și a cursurilor de limba română desfășurate la ICR Praga.

**ICR Bruxelles** susține participarea scriitorilor Tudor Ganea, Doina Gecse-Borgovan, Veronica Stănică și Mihai Buzea la cea de-a 12-a ediție a Festivalului„Terres mythiques”, desfășurat în perioada **26-28 septembrie**. Cei patru scriitorii români vor avea întâlniri cu publicul și vor prezenta ultimele apariții editoriale. De asemenea, Mihai Buzea va participa la Festival în calitate de moderator, împreună cuMirela Niță-Sandu, Președinta Asociației EuropaNova. Vor fi abordate teme literare actuale. Dintre conferințele și prelegerile susținute, amintim: Veronica Stănică: ,,Umorul în literatura româna contemporană"; Doina Gecse-Borgovan: ,,Identitate și literatură. Cine sunt atunci când (nu) scriu”; Tudor Ganea: ,,Naratorul protagonist: ventrilocie și alterare biografică”. La Festival vor mai participa și alți scriitori din România și Republica Moldova: Margareta Curtescu, Ivan Pilchin, Raluca Nagy, Irina Georgescu Groza, Ramona Gabăr, Laura Damian, Simona Gânj, Carmen Gogolan, Ligia Mateiu, Cristina Pop, Monica Tonea. Evenimentul este organizat prin colaborarea dintre Asociația EuropaNova, ICR Bruxelles, Ambasada României în Regatul Belgiei, Ambasada Moldovei în Regatul Belgiei și Asociația RomBel - Comunitatea românilor din Belgia. Totodată, **ICR Bruxelles** a susținut participarea poetului Ciprian Măceșaru la cea de-a 15-a ediție a Festivalului TRANSPOESIE, care a avut loc în perioada **18-19 septembrie**, în Anvers și Bruxelles. Festivalul, organizat de rețeaua EUNIC Bruxelles și curatoriat de poetul belgian Philip Meersman, a reunit, la această ediție aniversară, 17 institute culturale. Tematica din acest an, *Vremuri tulburi*, a invitat publicul să analizeze modul în care poezia contemporană poate răspunde provocărilor societății actuale, dând voce luptelor și temerilor oamenilor obișnuiți și, în egală măsură, aducând speranța în sufletul tuturor. Ciprian Măceșaru a participat la sesiuni de improvizație, ateliere de redactare și lecturi de poezie. În același timp, un parteneriat cu APPLE, inițiat pe durata președinției române a rețelei EUNIC, va consta în realizarea unei selecții de autori, propuși de EUNIC Bruxelles, în limbile originale, pentru a promova diversitatea culturală și lingvistică a Europei, punând bazele unei colaborări de lungă durată cu una dintre cele mai importante platforme de conținut mediatic din lume, ***APPLE BOOKS***. Selecția va fi disponibilă și va fi promovată pe platformă timp de mai multe luni.

**ICR Viena** organizează, pe **26 septembrie**, la sediul reprezentanței,un performance teatral interactiv „Fiori străpunși”, conceput de Cristina Messnik, o tragi-comedie multilingvă cu public-actor, o experiență scenică în care spectatorii devin parte activă a poveștii. O parte dintre ei vor primi roluri și vor urca pe scenă, explorând împreună cu Cristina Messnik destinul unei lumi aflate în derivă. Întrebarea centrală a spectacolului – „Oare cuvântul este totul?” – devine prilej de meditație asupra comunicării și unității în diversitate. Performance-ul va fi acompaniat de intervenții muzicale la pian semnate de Adrian Gaspar.

**ICR Lisabona**, alături de alte 14 institute culturale și ambasade membre ale EUNIC Portugalia și cu sprijinul Reprezentanței Comisiei Europene în Portugalia, va organiza, pe **27 septembrie**, un eveniment la Institutul Goethe din Lisabona.Participarea Institutului Cultural de la Lisabona la acest eveniment va consta în organizarea de sesiuni de speak-dating în limba română, coordonate de Mihaela Cătălina Sandu, și stand cu preparate tradiționale românești și materiale informative despre România. De asemenea, ICR Lisabona a participat cu sesiuni de speak-dating în limba română, coordonate de prof. Rodica-Adriana Covaci, și stand cu materiale informative despre România și la evenimentul Reprezentanței Comisiei Europeane în Portugalia, care a marcat Ziua Europeană a Limbilor pe **23 septembrie,** la Quinta da Ribafria din Sintra, în comun cu partenerii săi Centro Europe Direct Área Metropolitana de Lisboa și Agrupamento de Escolas Leal da Câmara, în colaborare cu Primăria Sintra.

**ICR Tokyo** va sărbători Ziua Europeană a Limbilor duminică, **28 septembrie**, alăturându-se instituțiilor culturale europene într-un eveniment dedicat diversității lingvistice și dialogului intercultural. În cadrul manifestării „EU Day of Languages”, organizată în zona pietonală Hiroo Shopping Streets din Tokyo, publicul nipon și turiștii vor descoperi limba și cultura română prin materiale documentare, obiecte tradiționale, albume și broșuri dedicate artei și literaturii, dar și prin prezentări despre turismul românesc. Programul include, de asemenea, proiecții video despre România, activități interactive, un circuit de ștampile și o tombolă cu premii oferite de țările participante. Tot pe **28 septembrie**, România va participa la programul de mini-lecții de limbă organizat într-un spațiu special amenajat pentru toate țările participante în cadrul „EU Day of Languages”. Publicul interesat va avea ocazia să descopere primele noțiuni de limba română – formule de salut și expresii uzuale – în cadrul unei lecții susținute de Alexandru Yuuki Anahara, inspirată din manualul profesorului Shingo Suzuki. Sesiunea va fi deschisă de proiecția unor materiale video care prezintă frumusețea și diversitatea României, prilej de a prezenta publicului japonez nu doar bogăția patrimoniului lingvistic, ci și a celui cultural al României.

Ziua Europeană a Limbilor va fi sărbătorită la Institutul Finlandez din Stockholm pe **30 septembrie**. Sunt așteptați aproximativ 600 de elevi, cu vârste între 12 și 16 ani, cărora li se prezintă cursuri scurte, în peste 20 de limbi europene. Reprezentanții **ICR Stockholm** și ai Ambasadei României în Regatul Suediei, alături de cei ai Ambasadei Moldovei în Suedia, Norvegia, Finlanda și Islanda, vor prezenta elevilor de gimnaziu și liceu elemente de limbă și de cultură românească. Evenimentul va fi organizat de Reprezentanța Comisiei Europene în Suedia, în colaborare cu institute culturale europene și naționale din domeniul culturii.

\*\*\*

Clusterul EUNIC Varșovia a marcat Ziua Europeană a Limbilor printr-o serie de activități menite să popularizeze studierea limbilor europene, dar și apropierea de cultura acestora. Activitățile au avut loc la Varșovia, pe **24 septembrie**, sub forma unor cursuri demonstrative de limbă care s-au organizat la sediul Comisiei Europene din Varșovia, în limbile engleză, estonă, franceză, irlandeză, italiană, germană, portugheză, română și slovacă. Fiecare grup de elevi a participat la două lecții în limbi diferite. **ICR Varșovia** a susținut participarea Juliei Obrzut la acest eveniment, care a prezentat două lecții demonstrative de limba română.

**Accademia di Romania in Roma** a participat la evenimentul dedicat micilor cititori, „Cu Peter Pan printre vise și cuvinte”, organizat pe **21 septembrie 2025,** la Explora Muzeul Copiilor din Roma, promovat de Reprezentanța în Italia a Comisiei Europene și realizat împreună cu EUNIC Roma. Activitățile de la standul României au fost organizate de Accademia di Romania în parteneriat cu Institutul Limbii Române prin LCCR și coordonate de prof. Lucia Ileana Pop. Evenimentul s-a bazat pe lectură bilingvă și un atelier de creație în limba română și italiană, în aer liber și în biblioteca muzeului. La activități au participat elevi cu vârste cuprinse între 6-11 ani, care au fost invitați să descopere magia cuvintelor și a viselor prin citirea unui fragment din Peter Pan, prezentat în limbile română și italiană. La evenimentul din acest an au participat cu standuri: Reprezentanța în Italia a Comisiei Europene, Institutul Austriac din Roma, Centrul Cultural Ceh din Roma, Ambasada Republicii Croația, Ambasada Irlandei, Ambasada Republicii Malta, Institutul Cultural Polonez din Roma, Accademia di Romania in Roma, Accademia d’Ungheria, UNINT-Università degli Studi Internazionali di Roma, Societatea Culturala „Il Treno”.

**ICR Budapesta** a participat, pe **12 septembrie,** la evenimentul „European Language Cocktail Barˮ, care a fost organizat de EUNIC Ungaria, împreună cu Direcția Generală de Traduceri a Comisiei Europene. Acesta a avut loc la Institutul Cultural Italian din Budapestași a găzduit 27 de institute culturale, ambasade acreditate la Budapesta și reprezentanțe ale unor minorități din Ungaria. ICR Budapesta a participat cu stand propriu, unde participanți de toate vârstele s-au bucurat să-și testeze cunoștințele de limba română prin intermediul unor jocuri lingvistice interactive. În cadrul evenimentului, cei interesați să învețe o limbă străină au putut participa la două mini-cursuri demonstrative de limba română, susținute de profesoara Dán Ibolya. Aceasta a fost profesoara grupului de avansați în cadrul cursurilor organizate de ICR Budapesta în anul 2023. La eveniment au participat peste 1000 de persoane, standul reprezentanței ICR Budapesta fiind vizitat de aproximativ 500 de participanți, incluzându-i și pe cei din cadrul celor două mini-cursuri de limbă română.

Clusterul EUNIC Madrid, în colaborare cu Reprezentanța Comisiei Europene în Spania, organizează anual un eveniment care promovează limba și cultura țărilor implicate. Ediția din acest an a avut loc loc pe **25 septembrie**, la Círculo de Bellas Artes din Madrid. **ICR Madrid** a contribuit cu un stand de promovare culturală, un atelier de povești - teatru de umbre - *Străbunicul meu, Emil Racoviță*, un speak dating (mini-cursuri demonstrative în 16 limbi europene, printre care și româna), un eveniment gastronomic cu produse tipic românești și cu un concert susținut de *Vali Boghean Band* din Republica Moldova, acest ultim eveniment beneficiind de sprijinul Ministerului Culturii din Republica Moldova și al Ambasadei Republicii Moldova în Regatul Spaniei.

**ICR New York** și EUNIC New York au invitat publicul să descopere o hartă digitală ilustrată și însoțită de scurte filme de prezentare, realizate de institutele și consulatele participante. Institutul Cultural Român din New York a prezentat colecția Brâncuși de la Muzeul de Artă Modernă din New York. Curatoarea și scriitoarea Adriana Blidaru a propus o reflecție asupra legăturii dintre limbaj și percepția artistică, pornind de la lucrări iconice precum Măiastra. Prin intermediul hărții, newyorkezii sunt ghidați către clădiri, muzee, poduri și statui care poartă amprenta Europei și a comunităților de imigranți de pe continent, fiecare loc fiind prezentat prin povești culturale și lingvistice. Producția va fi distribuită pe toate platformele online ale clusterului EUNIC New York și ale tuturor membrilor acestuia.

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro)

031 71 00 622